บ้านคนจน
แนวความคิดรัฐบาลจัดทำโครงการสร้างที่อยู่อาศัยราคาถูกให้กับผู้ที่มีรายได้น้อย ทั้งประชาชน ทหาร ตำรวจ และข้าราชการ ให้สามารถมีบ้านเป็นของตัวเอง หรือที่เรียกให้เข้าใจง่ายๆ ว่า &#8220;บ้านคนจน&#8221;
20 ต.ค. 2558

แนวความคิดรัฐบาลจัดทำโครงการสร้างที่อยู่อาศัยราคาถูกให้กับผู้ที่มีรายได้น้อย ทั้งประชาชน ทหาร ตำรวจ และข้าราชการ ให้สามารถมีบ้านเป็นของตัวเอง หรือที่เรียกให้เข้าใจง่ายๆ ว่า “บ้านคนจน”
ในเบื้องต้นของแนวคิดจะให้ภาคเอกชนจัดตั้งเป็นธุรกิจเพื่อสังคม (Social Enterprise) มาร่วมกันสร้างที่อยู่อาศัยมูลค่าบ้านไม่เกิน 5 แสนบาท โดยกระทรวงการคลังพิจารณาที่ราชพัสดุของกรมธนารักษ์ และที่ดินของการรถไฟแห่งประเทศไทย (รฟท.) เข้ามาร่วมจัดหาที่ดินที่เหมาะสมในการสร้างที่อยู่อาศัยด้วย โดยให้ธนาคารออมสินและธนาคารอาคารสงเคราะห์ (ธอส.) เข้ามาบริการด้านสินเชื่อ ให้เงินกู้ผู้ที่ต้องการซื้อบ้าน โดยคาดว่าน่าจะได้ข้อสรุปภายใน 1 เดือนนี้  
โดยกลุ่มเป้าหมายให้ผู้ที่มีรายได้น้อยประมาณ 1 หมื่นกว่าบาท มีโอกาสซื้อบ้านเป็นของตนเอง ผ่อนชำระเดือนละ 3,000-4,000 บาท ซึ่งเท่ากับภาระที่จะต้องจ่ายค่าเช่าบ้านทุกเดือนอยู่แล้ว หรือจะให้ทำสัญญาเช่าระยะยาว 
ประเด็นการสร้างบ้านให้คนมีรายได้น้อยมีที่อยู่อาศัยเป็นของตนเองไม่ใช่เรื่องใหม่  
โดยที่ผ่านมา พล.อ.ประยุทธ์ จันทร์โอชา นายกรัฐมนตรี ก็มีแนวความคิดจะทำโครงการ “อพาร์ตเมนต์คนจน” โดยเมื่อเดือน ส.ค.ที่ผ่านมา การเคหะแห่งชาติ (กคช.) ได้นำโครงการบ้านยั่งยืนและอาคารชุดพร้อมอยู่ ซึ่งค้างสต๊อกอยู่มาปัดฝุ่น จัดสรรเปิดให้ผู้มีรายได้น้อยลงทะเบียนจอง 244 โครงการ จำนวน 13,583 ยูนิตทั่วประเทศ ในราคาเริ่มต้น 3-5 แสนบาท ค่าจองเพียง 1,000 บาท และผ่อนชำระเดือนละ 4,000 บาท ซึ่งก็ไม่ประสบความสำเร็จเท่าที่ควร 
ต้องย้อนกลับไปดูสาเหตุของปัญหาที่แท้จริงว่า ทำไมผู้ที่มีรายได้น้อยไม่สามารถที่จะมีที่อยู่เป็นของตนเอง ประเด็นหลักๆ คือ มีรายได้ไม่เพียงพอที่จะผ่อนชำระซื้อบ้าน ไม่สามารถเข้าถึงสินเชื่อ เนื่องจากไม่มีหลักฐานรายได้ที่แน่นอน ไม่มีบัญชีเงินฝาก หรือสเตทเมนต์ ทำให้ธนาคารไม่ให้สินเชื่อ และราคาบ้านแพงเกินไป เกินกำลังที่จะซื้อได้ เนื่องจากต้นทุนค่าก่อสร้างสูง รวมไปถึงทำเลที่ตั้งของบ้าน ถ้าบ้านราคาถูกมักจะอยู่ห่างไกล ทำให้จะต้องเสียเวลาและเสียค่าใช้จ่ายการเดินทางที่สูง
รวมไปถึงหน่วยงานของภาครัฐที่มีหน้าที่เกี่ยวกับดูแลที่อยู่อาศัยของผู้มีรายได้น้อยต้องกลับไปทบทวนนโยบายและวิธีการบริหารงานด้วย